Twee vas ná bejaarde vrou in huis oorval isArgieffoto: SAPD / Facebook Die polisie het twee verdagtes in hegtenis geneem nadat ŉ 77-jarige vrou oor die naweek in haar huis in Humansdorp in die Oos-Kaap oorval en beroof is. Kapt. Gerda Swart, polisiewoordvoerder, het gesê die vrou is Saterdag omstreeks 22:00 deur drie verdagtes in haar huis in Voortrekkerstraat oorval. “Die verdagtes het die vrou vasgebind en op kontant aangedring. Hulle het juweliersware en ŉ rewolwer gesteel voordat hulle op die vlug geslaan het. Die slagoffer is eers die volgende oggend deur een van haar werkers gevind nadat die werker na haar gaan soek het,” het Swart gesê. Speurders en polisiebeamptes het sedert die huisroof verskeie leidrade opgevolg wat Dinsdag om 23:50 tot die inhegtenisneming van twee verdagtes gelei het. Die twee verdagtes, onderskeidelik 18 en 25 jaar oud, sal na verwagting Donderdag in die Humansdorp-landdroshof verskyn op aanklag van huisroof. Die polisie is op die spoor van die derde verdagte.